Document ID: 32005D0830

KOMISSION PÄÄTÖS,
tehty 25 päivänä marraskuuta 2005,
päätöksen 2003/322/EY muuttamisesta siltä osin kuin se koskee tiettyjen haaskalintujen ruokintaa tietyllä luokkaan 1 kuuluvalla aineksella
(tiedoksiannettu numerolla K(2005) 4521)
(Ainoastaan espanjan-, italian-, kreikan-, portugalin- ja ranskankieliset tekstit ovat todistusvoimaiset)
(2005/830/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (1) ja erityisesti sen 23 artiklan 2 kohdan d alakohdan,
sekä katsoo seuraavaa:
(1)
Euroopan parlamentin ja neuvoston asetuksen (EY) N:o 1774/2002 täytäntöönpanosta siltä osin kuin se koskee tiettyjen haaskalintujen ruokintaa tietyllä luokkaan 1 kuuluvalla aineksella 12 päivänä toukokuuta 2003 tehdyssä komission päätöksessä 2003/322/EY (2) säädetään edellytyksistä, joiden täyttyessä tietyt jäsenvaltiot voivat sallia uhanalaisten tai suojeltujen haaskalintulajien ruokinnan.
(2)
Mainitun päätöksen mukaisesti ja tarttuvan spongiformisen enkefalopatian (TSE) leviämisen estämiseksi ruokintaan tarkoitetut nautaeläinten, lampaan ja vuohen ruhot on ennen käyttöä testattava TSE:n toteamiseksi ja tuloksen on oltava negatiivinen.
(3)
Uhanalaisten tai suojeltujen lajien ruoan saatavuuden parantamiseksi on aiheellista yhdenmukaistaa ruokintaan käytettävien ruhojen testausvaatimukset tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (3) määräysten kanssa ja rajoittaa samalla niiden lampaan ja vuohen ruhojen osuutta, joista on otettava näyte.
(4)
TSE:n toteamiseksi testattujen ja positiivisen tuloksen saaneiden ruhojen käytön kielto ruokinnassa olisi pidettävä edelleen voimassa.
(5)
Päätös 2003/322/EY olisi sen vuoksi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2003/322/EY liitteessä olevan B osan 3 kohdan b alakohta seuraavasti:
”b)
varmistettava, että ruokintaan tarkoitetut nautaeläinten ruhot ja vähintään 4 prosenttia lampaiden ja vuohien ruhoista testataan TSE:n toteamiseksi ennen niiden käyttämistä ruokintaan ja että testeistä saadaan negatiivinen tulos asetuksen (EY) N:o 999/2001 liitteen III mukaisesti toteutetussa TSE:n seurantaohjelmassa; ja”.
2 artikla
Tätä päätöstä sovelletaan 1 päivästä joulukuuta 2005.
3 artikla
Tämä päätös on osoitettu Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle ja Portugalin tasavallalle.
Tehty Brysselissä 25 päivänä marraskuuta 2005.

Labels: 0
17
20
6